Il-Kummissjoni kkunsidrat regoli armonizzati sabiex tiġġieled l-evitar tat-taxxa fl-interess ta’ suq uniku li jiffunzjona u saħqet li approċċi nazzjonali diverġenti jistgħu joħolqu lakuni ġodda għall-pjanifikaturi tat-taxxa aggressiva u jiskattaw il-kompetizzjoni bejn l-Istati Membri, b’hekk jimminaw l-effettività tar-regoli tat-taxxa ta’ xulxin. Id-Dokument ta’ Ħidma tal-Persunal li jakkumpanja l-proposta ta evidenza ekonomika estensiva u enfasizza l-fatturi marbuta mal-ippjanar aggressiv tat-taxxa.

Il-Bundesrat tal-Ġermanja, filwaqt li globalment huwa favur il-proposta tal-Kummissjoni, ikkritika l-fatt li d-Direttiva tkopri biss kumpaniji li huma soġġetti għal taxxa korporattiva u talab l-inklużjoni ta’ kumpaniji mmexxija bħala sħubiji jew impriżi bi proprjetarju wieħed. Madankollu, l-ambitu tad-Direttiva adottata kien l-istess bħal dak propost mill-Kummissjoni, jiġifieri kumpaniji soġġetti għal taxxa korporattiva. Il-Bundesrat xtaq jevita wkoll eċċezzjonijiet għal setturi partikolari. Il-Kummissjoni kienet ipproponiet li ma tapplikax ir-regoli dwar kumpaniji kkontrollati minn barra l-pajjiż lil kumpaniji li l-klassi prinċipali ta’ ishma tagħhom kienet regolarment innegozjata fuq borża rikonoxxuta waħda jew aktar. Fil-verżjoni adottata tad-Direttiva, din id-dispożizzjoni ma ġietx miżmuma. Il-Bundesrat kien inkwetat rigward l-impatt tar-regola dwar il-limitazzjoni tat-tnaqqis tal-imgħax fuq intrapriżi żgħar u medji. Il-kostijiet tas-self li jaqbżu l-limitu deduċibbli huma limitati għal EUR 3 miljun fid-Direttiva adottata, meta mqabbla mal-EUR 1 miljun fil-proposta oriġinali tal-Kummissjoni.

Finalment, il-Bundesrat issuġġerixxa li fil-każ ta’ diskrepanzi ibridi, għandha tingħata kunsiderazzjoni jekk huwiex preferibbli li jiġu adottati l-approċċi differenzjati fir-rapport Base Erosion and Profit Shifting tal-Organizzazzjoni għall-Kooperazzjoni u l-Iżvilupp Ekonomiċi (OECD - Organisation for Economic Co-operation and Development). Bħala parti mill-proposta ta’ kompromess finali għad-Direttiva Kontra l-Evitar tat-Taxxa tal-20 ta’ Ġunju 2016, li kienet miftiehma fl-20 ta’ Ġunju 2016, il-Kunsill Affarijiet Ekonomiċi u Finanzjarji (ECOFIN) ħareġ dikjarazzjoni dwar id-diskrepanzi ibridi. F’din id-dikjarazzjoni, il-Kunsill ECOFIN jitlob lill-Kummissjoni “biex tippreżenta proposta sa Ottubru 2016 dwar diskrepanzi ibridi li jinvolvu pajjiżi terzi sabiex tipprevedi regoli konsistenti mar-regoli rakkomandati mir-rapport Base Erosion and Profit Shifting tal-OECD u mhux inqas effettivi minnhom, bil-għan li jintlaħaq qbil sal-aħħar tal-2016.” Fil-25 ta’ Ottubru 2016, il-Kummissjoni ressqet proposta għal Direttiva li temenda d-Direttiva Kontra l-Evitar tat-Taxxa li tibbaża fuq ir-rakkomandazzjonijiet tar-rapport Base Erosion and Profit Shifting tal-OECD dwar il-punt ta’ Azzjoni 2 “Neutralising the Effects of Hybrid Mismatch Arrangements.”

3. ŻVILUPPI OĦRAJN

·It-tieni “karta ħadra”

Fis-snin reċenti, għadd ta’ Parlamenti nazzjonali esprimew ix-xewqa li jkunu jistgħu jistiednu lill-Kummissjoni biex tfassal proposta leġiżlattiva jew tipproponi emendi lil-leġiżlazzjoni eżistenti bl-użu ta’ forma msaħħa tad-djalogu politiku komunement magħruf bħala “karta ħadra.” Fil-11 ta’ Lulju 2016, tmint ikmamar parlamentari ffirmaw b’mod konġunt, fuq l-inizjattiva tal-Assemblée nationale ta’ Franza, “karta ħadra” u stiednu lill-Kummissjoni biex tissottometti proposta leġiżlattiva ambizzjuża li timplimenta l-prinċipji tar-responsabbiltà soċjali korporattiva fil-livell Ewropew, li tapplika għall-intrapriżi kollha li jkollhom il-kwartieri tagħhom fl-Unjoni Ewropea u inklużi obbligi u sanzjonijiet preċiżi. Fis-26 ta’ Lulju 2016 ingħaqdet magħhom kamra oħra. Din kienet it-tieni inizjattiva ta’ “karta ħadra” wara l-inizjattiva tal-2015 dwar it-tnaqqis tal-ħela tal-ikel.

Fit-tweġiba tagħha, il-Kummissjoni raddet ħajr lill-kmamar għall-kontribuzzjonijiet tagħhom f’din il-kwistjoni importanti u saħqet li kienet qed tkompli tkun proattiva fit-twettiq tal-promozzjoni tar-responsabbiltà soċjali korporattiva fil-politiki kollha tagħha. Din enfasizzat il-ħafna azzjonijiet li kienet ħadet fil-qasam tar-responsabbiltà soċjali korporattiva, b’mod partikolari fuq in-naħa regolatorja (Regolament tal-Unjoni Ewropea dwar l-Injam, Regolament dwar minerali ta’ kunflitt, Direttivi dwar l-akkwist pubbliku riveduti, Direttiva dwar id-divulgazzjoni ta’ informazzjoni mhux finanzjarja, proposta għal Direttiva dwar id-Drittijiet tal-Azzjonisti riveduta u proposta sabiex tiġi emendata d-Direttiva dwar id-dikjarazzjonijiet finanzjarji minn ċerti impriżi u fergħat fir-rigward tad-divulgazzjoni ta’ informazzjoni dwar it-taxxa fuq l-introjtu) iżda wkoll permezz ta’ dokumenti ta’ politika ġenerali u inizjattivi ta’ gwida volontarja u konsultazzjoni.

Fil-Komunikazzjoni tagħha ta’ Novembru 2016 dwar il-Passi li Jmiss għal futur Ewropew sostenibbli il-Kummissjoni enfasizzat li se tintensifika xogħlha rigward il-Kondotta tan-Negozju Responsabbli, u tiffoka fuq azzjonijiet konkreti sabiex tilqa’ l-isfidi soċjali, ambjentali u ta’ governanza attwali u futuri, billi tibni fuq il-prinċipji ewlenin u l-approċċ tal-politika identifikati fl-Istrateġija tar-Responsabbiltà Soċjali Korporattiva tal-Unjoni Ewropea tal-Kummissjoni 2011. Flimkien ma’ dan ix-xogħol, il-Kummissjoni qed timmonitora b’reqqa, f’kooperazzjoni mill-qrib mal-partijiet ikkonċernati, kif is-sitwazzjoni qed tevolvi fl-Istati Membri u fil-korpi internazzjonali involuti fil-proċess tar-responsabbiltà soċjali korporattiva.

·Ir-rwol tal-parlamenti reġjonali

Il-parlamenti reġjonali jikkontribwixxu indirettament għar-relazzjonijiet tal-Kummissjoni mal-Parlamenti nazzjonali. Skont il-Protokoll 2 tat-Trattati, meta titwettaq il-verifika tas-sussidjarjetà ta’ abozzi ta’ atti leġiżlattivi tal-UE sabiex jinħarġu opinjonijiet motivati, il-Parlamenti nazzjonali għandhom jikkonsultaw, fejn xieraq, il-parlamenti reġjonali b’setgħat leġiżlattivi.